b'\n_START_ARTICLE_\nSIL International\n_START_PARAGRAPH_\nSIL International (ofte referert til bare som SIL, tidligere kalt Summer Institute of Linguistics) er en misjonsorganisasjon med hovedkvarter i Dallas i (USA), som har spesialisert seg p\xc3\xa5 lingvistiske unders\xc3\xb8kelser av ukjente spr\xc3\xa5k. Noen av organisasjonens viktigste m\xc3\xa5l er \xc3\xa5 \xc3\xb8ke kunnskapen om spr\xc3\xa5k, \xc3\xa5 fremme lesekyndighet og \xc3\xa5 hjelpe mindre spr\xc3\xa5k med \xc3\xa5 overleve._NEWLINE_I tillegg til misjonsvirksomhet og lingvistisk arbeid lager SIL ogs\xc3\xa5 dataprogrammer og typesnitt til hjelp for det lingvistiske arbeidet._NEWLINE_Organisasjonen er mest kjent for \xc3\xa5 publisere Ethnologue-katalogen, en \xc3\xa5rlig oversikt og klassifisering av alle verdens spr\xc3\xa5k. Databasen foreligger i bokform, er s\xc3\xb8kbar via internett, og opererer med en tre-bokstaverskode for alle verdens spr\xc3\xa5k, den s\xc3\xa5kalte SIL-koden, med referanse til mer enn 6\xc2\xa0500 spr\xc3\xa5k._NEWLINE_I arbeidet med ISO 639-3 ble Ethnologue-listen samkj\xc3\xb8rt med ISO 639-2 og andre kodingssystemer til en ny trebokstavers standard som skal omfatte alle kjente levende, d\xc3\xb8de og kunstige spr\xc3\xa5k. Prinsippet bak ensrettingen er \xc3\xa5 la spr\xc3\xa5k som st\xc3\xa5r i ISO 639-2 beholde denne koden, men la spr\xc3\xa5k som ikke st\xc3\xa5r der beholde SIL-koden som ny ISO-kode. SIL er oppnevnt som registreringsmyndighet (Registration Authority, ISO 639-3/RA) for dette prosjektet.\n_START_SECTION_\nKritikk mot SIL\n_START_PARAGRAPH_\nSIL har blitt kritisert for to forhold: I klassifiseringen av spr\xc3\xa5k og dialekter er det alltid vanskelig \xc3\xa5 trekke skillet mellom spr\xc3\xa5k og dialekt. SIL er kjent for \xc3\xa5 splitte fremfor \xc3\xa5 sl\xc3\xa5 sammen, slik at de i mange tilfeller opererer med flere spr\xc3\xa5k enn andre kilder. SIL opererer for eksempel med fem italienske og tre svenske spr\xc3\xa5k (dalm\xc3\xa5l, sk\xc3\xa5nsk og svensk). _NEWLINE_SIL er n\xc3\xa6rt knyttet til Wycliffe Bible Translators, og samarbeider med New Tribes Mission. Dette har f\xc3\xb8rt til kritikk, dels fordi en del mener at SIL er en fordekt misjonsorganisasjon og dels fordi New Tribes Mission har blitt anklaget for \xc3\xa5 hjelpe oljeselskapet med \xc3\xa5 tvangsflytte befolkningen i oljerike omr\xc3\xa5der. _NEWLINE_SIL er ogs\xc3\xa5 kritisert for \xc3\xa5 v\xc3\xa6re en misjonsorganisasjon, dermed indirekte for kulturimperialisme, der m\xc3\xa5let med virksomheten er \xc3\xa5 erstatte verdensbildet og kulturen til urfolk omkring i verden med det kristne verdensbildet. P\xc3\xa5 den annen side er SIL ogs\xc3\xa5 den organisasjonen i verden som har gjort mest for \xc3\xa5 bevare og styrke spr\xc3\xa5klig mangfold.'